SKRIFTLIG FORESPØRGSEL E-0548/00

af Daniel Hannan (PPE-DE) til Kommissionen

(28. februar 2000)

Om: Billetter til VM-finalen

I fortsættelse af svar på min skriftlige forespørgsel E-2342/99(1) bedes Kommissionen oplyse, hvilke tjenestemænd ved Kommissionen, der modtog billetter til VM-finalen, om sådanne gaver skal anmeldes, hvilke betingelser, der findes for personalets accept af gaver, og om den agter at ændre praksis på dette område?

(1) EFT C 225 E af 8.8.2000, s. 109.

Svar afgivet på Kommissionens vegne af Neil Kinnock

(3. april 2000)

Kommissionen har ikke nogen fortegnelse over, hvilke tjenestemænd der modtog (betalte eller gratis) billetter til VM-finalen i fodbold. Det ærede medlem henvises dog til svar på skriftlig forespørgsel E-2342/99 med hensyn til tjenestemænd i Generaldirektoratet for Konkurrence.

De almindelige bestemmelser for gaver til tjenestemænd i alle EU-institutioner findes i vedtægtens artikel 11, hvorefter tjenestemanden ikke uden ansættelsesmyndighedens samtykke fra en regering eller fra anden side uden for den institution han tilhører, kan modtage titler, ordner, æresbevisninger, begunstigelser, belønninger, gaver eller vederlag af nogen art.

I Kommissionens interne forskrifter (uddelt den 19. februar 1996 til Kommissionens personale som Administrative Meddelelser nr. 926) er der fastsat kriterier for publikationer, taler og gaver. Heri opfordres tjenestemænd til at afvise at modtage gaver, men det fastsættes også, at personalet kan modtage gaver til en værdi af under 250 ECU/EUR. Det anføres endvidere, at rejser og weekendophold, der arrangeres af tredjepart, kun er tilladt, hvis det er i Kommissionens interesse, at tjenestemanden deltager.

Det er dog klart, at ikke alle invitationer, møder og begivenheder, der kan omfatte måltider, bør betragtes som gaver eller begunstigelser som omhandlet i artikel 11. Møder, begivenheder og andre uformelle kontakter mellem højtstående tjenestemænd og industri, medlemsstater eller tredjelande omfatter ofte invitationer. Sådanne kontakter kan meget vel være relevante for udførelsen af tjenestemandens opgaver. De kan inden for rimelige grænser også betragtes som en del af højtstående tjenestemænds repræsentationspligter.

Kommissionen mener derfor, at accept af invitationer til fodboldkampe eller lignende begivenheder ikke nødvendigvis udgør en overtrædelse af reglerne eller automatisk indebærer risiko for, at tjenestemænds uafhængighed eller integritet kompromitteres. Hvis der fremlægges bevis for, at der ved en lejlighed er gjort forsøg på at kompromittere en tjenestemands integritet eller uafhængighed, eller at en tjenestemands pligter er blevet overtrådt, fordi der er sørget for billetter eller ophold, skal der selvfølgelig træffes passende foranstaltninger.

Hvad ændringer af arbejdspraksis angår, så anførte Kommissionen i den handlingsplan, der blev vedtaget den 1. marts 2000 som led i hvidbogen om reformstrategi, at den vil kodificere og forenkle teksterne til gennemførelse af personalevedtægten for at sikre, at de anvendes overskueligt og rimeligt. Kommissionen vil revidere sine retningslinjer i denne kontekst. Da vedtægten gælder for alle EU-institutioner, mener Kommissionen, at tjenestemænd og deres overordnede bør anvende fælles regler, når de behandler sager af den art, der nævnes af det ærede medlem. Kommissionen vil derfor forelægge administrationscheferne et udkast til nye retningslinjer, som alle institutioner kan blive enige om.